b'\n_START_ARTICLE_\nIzvidni\xc5\xa1ko letalo\n_START_PARAGRAPH_\nIzvidni\xc5\xa1ko letalo je voja\xc5\xa1ko letalo, opremljeno posebej za opazovanje sovra\xc5\xbenih sil iz zraka. Lahko ima tudi obrambno (mitraljez) ali napadalno oboro\xc5\xbeitev (bombe), najve\xc4\x8dkrat pa ni oboro\xc5\xbeeno._NEWLINE_Letala se za namene izvidovanja (predvsem voja\xc5\xa1kega) uporabljajo \xc5\xbee od vsega za\xc4\x8detka. Na za\xc4\x8detku so bila letala uporabljena predvsem za izvidovanje, posadka pa je bila oboro\xc5\xbeena z ro\xc4\x8dnim strelnim oro\xc5\xbejem (iz tega so se kasneje razvila lovska letala). V \xc4\x8dasu 2. svetovne vojne so za\xc4\x8deli uporabljati letala, posebej namenjena za izvidovanje (po navadi predelana lovska letala in bombniki), katerih odlika je bila visoka hitrost in/ali velika operativna vi\xc5\xa1ina, kar je zmanj\xc5\xa1evalo mo\xc5\xbenost sestrelitve._NEWLINE_Po drugi svetovni vojni so bila za izvidovanje prete\xc5\xbeno uporabljena reaktivna letala, ki so lahko dosegala velike vi\xc5\xa1ine in hitrosti. Rezultat te\xc5\xbenje po ve\xc4\x8dji vi\xc5\xa1ini in hitrosti sta bili na primer ameri\xc5\xa1ki letali U-2, sposobno letenja na veliki vi\xc5\xa1ini in SR-71, katerega odlika je bila izredno visoka hitrost. Z razvojem satelitov v \xc5\xa1estdesetih letih 20. stoletja so namenska izvidni\xc5\xa1ka letala postala manj pogost na\xc4\x8din za zbiranje podatkov. Izvidni\xc5\xa1ka letala se danes uporabljajo prete\xc5\xbeno za elektronsko izvidovanje._NEWLINE_V zadnjih letih se za izvidni\xc5\xa1tvo pogosto uporabljajo brezpilotna letala. Ravno tako pa tudi v novej\xc5\xa1a voja\xc5\xa1ka letala s \xc4\x8dlove\xc5\xa1ko posadko vgrajujejo opremo za zra\xc4\x8dno izvidovanje, s \xc4\x8dimer bi letala poleg bojnih nalog lahko opravljala tudi naloge zbiranja podatkov.'